
జమ్మూ : పాకిస్థాన్ దుర్బుద్ధి మరోసారి చాటుకుంది. ఆదివారం ఉదయం జమ్మూ-కశ్మీరులోని రాజౌరీ, పూంఛ్ జిల్లాల్లో ఎటువంటి హెచ్చరికలు లేకుండా కాల్పులకు తెగబడింది. నియంత్రణ రేఖ వెంబడి ఉన్న భారతీయ గస్తీ స్థావరాలపైకి తీవ్రంగా విరుచుకుపడింది. రక్షణ మంత్రిత్వ శాఖ అధికార ప్రతినిధి లెఫ్టినెంట్ కల్నల్ మనీశ్ మెహతా మాట్లాడుతూ రాజౌరీలోని భింబర్ ఘాలి సెక్టర్, పూంఛ్లోని బాలాకోట్లలో ఉన్న భారతీయ స్థావరాలపైకి పాకిస్థాన్ 2 అంగుళాల మోర్టార్లు, ఆటోమేటిక్ ఆయుధాలతో దాడి చేసినట్లు తెలిపారు. భింబర్ ఘాలిలో ఆదివారం తెల్లవారు జామున 4 గంటలకు ప్రారంభమైన ఈ దాడులు ఉదయం 6 గంటల వరకు కొనసాగినట్లు తెలిపారు. బాలాకోట్లో ఉదయం 6.45 గంటల వరకు కొనసాగాయన్నారు. పాకిస్థాన్ దళాల దాడులకు మన దళాలు దీటుగా సమాధానమిచ్చినట్లు వివరించారు.

jammoo : pakisthan durbuddhi marosari chaatukundi. aadivaaram udayam jammoo-kashmeeruloni rajouri, poonch jillaallo etuvanti heccharikalu lekunda kaalpulaku tegabadindi. niyantrana rekha vembadi unna bhaarateeya gastee sthaavaraalapaiki teevramgaa viruchukupadindi. rakshana mantritva saakha adhikara pratinidhi leftinent kalnal maneesh mehata maatlaadutuu raajouriilooni bhimbar ghaali sector, poonchloni balacotlalo unna bhaarateeya sthaavaraalapaiki pakisthan 2 angulaala mortarlu, automatic aayudhaalatho daadi chesinatlu telipaaru. bhimbar ghaalilo aadivaaram tellavaaru jaamuna 4 gantalaku praarambhamaina ee daadulu udayam 6 gantala varaku konasaginatlu telipaaru. balacotlo udayam 6.45 gantala varaku konasaagaayannaaru. pakisthan dalaala daadulaku mana dalaalu deetugaa samaadhaanamichchinatlu vivarinchaaru.